Sensasie | News24
Soms trek iemand op so 'n manier aan of doen iets wat al die koppe laat draai. Dan sê ons dat hulle net soek na sensasie of aandag. Dis eie aan die mens, ons wil van geweet wees. Partykeer is aandag trekkery 'n manier om vir ons eie gebrek aan eiewaarde te kompenseer. Ons selfbeeld is aan flarde en as ons dan regkry dat mense van ons notisie neem, voel ons goed. 'n Kind wat nie genoeg aandag van sy of haar ouers ontvang het nie, kan 'n gevoel van verwaarlosing of verwerping beleef. Psalm 139 leer ons dat God weet van ons reis en ons oorbly, van ons sit en ons opstaan, van die klein detail van ons lewens. Ons hoef nie Sy aandag te trek nie.
Op godsdienstige gebied is die versoeking om sensasie na te jaag eweneens groot. In ons snel veranderende samelewing sal kerke soms dinge aanbied net om getalle te trek. In die versoekings van Jesus wat die Bybel vir ons in Matteus 4:5-7 voorhou, sien ons dat die Bose vir Christus probeer versoek om 'n populêre verlosser te wees. Hy word na die dak van die destydse tempel in Jerusalem geneem. Die was op 'n goed geleë plek geplaas en binne sig van die hele stad. "Spring daar af en God sal jou beskerm dat jy niks oorkom nie," beweer die versoeker. Die implikasie is dat Jesus dan die skares na Sy bediening sou trek.
Jesus Christus leer ons hoe om die sug na sensasie te hanteer. As ek weet dat ek in Christus God se geliefde is, (Matt 3:17) hoef ek nie dinge te doen of sê om die guns van my Hemelse Vader te koop of te verdien nie. My identiteit hang ook nie af van die goedkeuring of afkeuring van mense nie. Jesus wou nie 'n wonderwerker wees of Sy Vader op die proef stel nie. Die teenvoeter vir sensasie is dus om God te vertrou en nie die heeltyd te soek na tekens dat Hy omgee nie. Hy gee soveel om dat Christus in jou plek aan die kruis kom hang het. Jy is geliefd.